b'\n_START_ARTICLE_\nIoan Godea\n_START_SECTION_\nOriginea \xc8\x99i studiile\n_START_PARAGRAPH_\nS-a n\xc4\x83scut \xc3\xaen satul Mocirla, \xc3\xaentr-o familie de \xc8\x9b\xc4\x83rani. R\xc4\x83m\xc3\xa2ne orfan de mam\xc4\x83 de mic copil. Urmeaz\xc4\x83 liceul teoretic \xe2\x80\x9eSamuil Vulcan\xe2\x80\x9d din Beiu\xc8\x99 \xc3\xaentre 1958\xe2\x80\x931961. \xc3\x8entre anii 1963-1968 studiaz\xc4\x83 la Facultatea de Istorie \xc8\x99i Filosofie a Universit\xc4\x83\xc8\x9bii Babe\xc8\x99-Bolyai din Cluj. Licen\xc8\x9ba: Ziarul \xe2\x80\x9eRom\xc3\xa2nul\xe2\x80\x9d din Arad (1911-1918) va fi publicat\xc4\x83 \xc3\xaen 2001 la Editura de vest din Timi\xc8\x99oara.\n_START_SECTION_\nVia\xc8\x9ba profesional\xc4\x83\n_START_PARAGRAPH_\nDup\xc4\x83 absolvire, este timp de un an profesor de istorie la Liceul teoretic din Vadul Cri\xc8\x99ului, Bihor. Din 1969 este muzeograf la muzeul Regional Cri\xc8\x99ana din Oradea. \xc3\x8entre anii 1973\xe2\x80\x931979 este \xc8\x99eful sec\xc8\x9biei de etnografie. Ini\xc8\x9biaz\xc4\x83 \xc8\x99i conduce revista Biharea, Culegere de studii \xc8\x99i materiale de etnografie \xc8\x99i art\xc4\x83. Num\xc4\x83rul 1 apare \xc3\xaen 1973. Sus\xc8\x9bine lucrarea de doctorat \xc3\xaen 1976: \xe2\x80\x9eMonumente de arhitectur\xc4\x83 popular\xc4\x83 din nord-vestul Rom\xc3\xa2niei. Biserici de lemn\xe2\x80\x9d ._NEWLINE_1978: Burs\xc4\x83 guvernamental\xc4\x83 francez\xc4\x83 la Muzeul Na\xc8\x9bional de Arte \xc8\x99i Tradi\xc8\x9bii Populare din Paris, unde urmeaz\xc4\x83 studii post-doctorale \xc3\xaen domeniile etnonologie \xc8\x99i muzeologie._NEWLINE_Din 1979 lucreaz\xc4\x83 la Muzeul Banatului din Timi\xc8\x99oara, unde este, de asemenea, \xc8\x99ef de sec\xc8\x9bie. Se ocup\xc4\x83 de publica\xc8\x9bia Analele Banatului._NEWLINE_Din 1983 p\xc3\xa2n\xc4\x83 \xc3\xaen 1990 locuie\xc8\x99te \xc3\xaen Canada. \xc3\x8en 1986 \xc3\xaenfiin\xc8\x9beaz\xc4\x83 la Montreal un Muzeu de Art\xc4\x83 Popular\xc4\x83 \xc8\x99i scoate revista rom\xc3\xa2n\xc4\x83-francez\xc4\x83 \xe2\x80\x9eAurora\xe2\x80\x9d. Tot \xc3\xaen aceast\xc4\x83 perioad\xc4\x83 sus\xc8\x9bine un ciclu de conferin\xc8\x9be: Din etnologia poporului rom\xc3\xa2n._NEWLINE_Revine, \xc3\xaen 1990, \xc3\xaen Romania \xc8\x99i preia conducerea Muzeului Satului din Bucure\xc8\x99ti. \xc3\x8en aceast\xc4\x83 calitate va ini\xc8\x9bia Simpozionul Interna\xc8\x9bional bienal Satul European \xc8\x99i Festivalul Interna\xc8\x9bional de Folclor Muzical pentru Copii HORA pe care le va coordona p\xc3\xa2n\xc4\x83 \xc3\xaen 1997. \xc3\x8en 1993 coordoneaz\xc4\x83 sesiunea nr. XVI a Asocia\xc8\x9biei Muzeelor \xc3\xaen Aer Liber din Europa, desf\xc4\x83\xc8\x99urat\xc4\x83 la Bucure\xc8\x99ti. Pune bazele revistei \xe2\x80\x9eEthnos\xe2\x80\x9d, revist\xc4\x83 de etnologie. \xc3\x8entre anii 1993-1994 este director al Direc\xc8\x9biei de Patrimoniu mobil din cadrul Ministerului Culturii, contribuind la elaborarea proiectului Legii Patrimoniului Na\xc8\x9bional Muzeal._NEWLINE_Din 2000 revine la Muzeul \xc8\x9a\xc4\x83rii Cri\xc8\x99urilor din Oradea, \xc3\xaentre 2004 \xc8\x99i 2006 este \xc8\x99eful sec\xc8\x9biei de Etnografie. Din anul 2003 este \xc8\x99i profesor universitar la Facultatea de arhitectur\xc4\x83 a Universit\xc4\x83\xc8\x9bii Oradea \xc8\x99i coordonator de doctorat la Facultatea de Istorie - Geografie a aceleia\xc8\x99i universit\xc4\x83\xc8\x9bi._NEWLINE_Din 1999 se stabile\xc8\x99te la B\xc3\xa2rsa, \xc3\xaen jude\xc8\x9bul Arad, unde \xc3\xae\xc8\x99i petrece ultimii 15 ani ai vie\xc8\x9bii.'